Diari Oficial de la Generalitat Valenciana


Sumari del DOGV 4139, del 30-11-2001 (2001/11020)

ORDRE de 20 de novembre de 2001, de la Conselleria de Benestar Social, per la qual es convoquen ajudes destinades a la realització en l'exercici de 2002 de programes i/o activitats relacionats amb els fins de la Direcció General de la Dona, en el marc del Pla d'Igualtat d'Oportunitats del Govern Valencià.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4139

Data del DOGV
:   30-11-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11235


Data del document
:   20-11-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * dona
    * associació
    * ajuda pública

ORDRE de 20 de novembre de 2001, de la Conselleria de Benestar Social, per la qual es convoquen ajudes destinades a la realització en l'exercici de 2002 de programes i/o activitats relacionats amb els fins de la Direcció General de la Dona, en el marc del Pla d'Igualtat d'Oportunitats del Govern Valencià. [2001/11280]
  
La Direcció General de la Dona de la Conselleria de Benestar Social, és l'òrgan directiu al qual escau segons el Decret 138/2000, de 12 de setembre, del Govern Valencià, entre altres funcions, les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
El Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones 2001-2004, inclou entre els seus objectius "promoure la igualtat d'oportunitats de forma normalitzada i integral, procurant la implicació de tots els agents públics i privats", així com "promoure l'associacionisme i el voluntariat femení i la participació de les dones en les estructures organitzatives de tipus genèric".(àrea II, 2.1)
  
La Conselleria de Benestar Social, mitjançant aquesta ordre complementa una política de suport que potencie l'associacionisme de les dones a la Comunitat Valenciana, en el marc dels citats objectius del Pla d'Igualtat d'Oportunitats.
  
Com en convocatòries anteriors s'estableixen unes ajudes encaminades a incrementar les activitats de les associacions, facilitant el desenvolupament dels seus programes d'igualtat, i garantir així la seua continuïtat.
  
En virtut d'això i fent ús de les facultats que em confereix l'art. 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Article 1
  
És objecte d'aquesta ordre la convocatòria d'ajudes per a associacions de dones legalment constituïdes i entitats sense ànim de lucre, per al desplegament dels objectius del Pla d'Actuació del Govern Valencià per a la igualtat d'oportunitats entre hòmens i dones, que es desenvolupen durant l'exercici 2002.
  
Aquesta ordre es regirà d'acord amb les bases dictades en l'annex I.
  
Article 2
  
Aprovar les bases per què es regeix aquesta convocatòria, incloses com a annex I d'aquesta ordre, el model de sol·licitud per a les sol·licituds que s'acompanya com a annex II.
  
Article 3
  
L'eficàcia d'aquesta convocatòria d'ajudes queda condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en aquesta ordre, i caldrà publicar en el Diari Oficial de la Generalitat Valenciana a aquest efecte la resolució de la Conselleria de Benestar Social en què es determinen les línies pressupostàries i la quantia global màxima que servisca de suport a aquestes.
  
DISPOSICIONS FINALS
  
Primera
  
S'autoritza la directora general de la Dona i el secretari general de la Conselleria de Benestar Social, perquè, en l'àmbit de les seues competències, adopten les mesures necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que esgota la via administrativa, podrà ser recorreguda potestativament en reposició o bé directament podrà interposar-s'hi recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del titular de la Conselleria de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 20 de novembre de 2001
  
El conseller de Benestar Social
  
RAFAEL BLASCO CASTANY
  
ANNEX I
  
Bases de la Convocatòria
  
Primera. Objecte
  
És objecte d'aquesta ordre la convocatòria d'ajudes a associacions de dones legalment constituïdes, i entitats sense ànim de lucre, dirigides a la realització de programes i/o activitats per al desenvolupament dels objectius del Pla d'Actuació del Govern Valencià, per a la igualtat d'oportunitats entre hòmens i dones.
  
Els esmentats programes i/o activitats hauran de ser realitzats per diferents col·lectius, amb objectius distints, diferenciant-se, com a actuacions A i B.
  
Actuació A: Dirigida a les associacions de dones de la Comunitat Valenciana, legalment constituïdes.
  
Actuació B: Dirigida a entitats sense ànim de lucre en l'àmbit de la Comunitat Valenciana.
  
Segona. Entitats beneficiàries.
  
Seran beneficiàries de les ajudes aquelles associacions de dones legalment constituïdes i entitats sense ànim de lucre, que tinguen la seu social a la Comunitat Valenciana i els programes i/o actuacions de la qual es corresponguen amb els determinats per a cada una d'elles en aquesta ordre.
  
Tercera. Programes que cal subvencionar.
  
Actuació A:
  
Seran objecte de subvenció aquells programes que regulen la realització d'activitats relacionades amb els fins de la Direcció General de la Dona, que es relacionen a continuació:
  
1. Activitats encaminades a la sensibilització del conjunt de la societat, sobre la igualtat d'oportunitats i la corresponsabilitat entre hòmens i dones en els àmbits públic i domèstic.
  
2. Desenvolupar programes de formació a fi de millorar els nivells d'organització, gestió i coordinació de les associacions de dones.
  
3. Programes que tinguen per objecte el foment de l'associacionisme de dones i l'intercanvi i col·laboració entre les esmentades associacions o entre aquestes i altres entitats genèriques que fomenten la creació de xarxes i que potencien la participació social de les dones.
  
4. Desenvolupar programes d'iniciació i preparació al voluntariat, amb la finalitat d'acostar el món del voluntariat a les dones que estiguen interessades a participar en les entitats de cooperació voluntària.
  
5. Programes destinats a adequar l'oferta formativa dirigida a reduir l'analfabetisme funcional, a les condicions i especials dificultats de les dones soles a càrrec de famílies en situació de precarietat econòmica.
  
6. Activitats que impulsen la formació en noves tecnologies per a facilitar la diversificació professional de les dones.
  
7. Activitats que potencien el paper familiar, econòmic i social de les dones rurals, afavorint el seu accés al conjunt de serveis i recursos públics, mitjançant activitats relacionades amb iniciatives i projectes de turisme interior, com poden ser la recuperació d'artesania, gastronomia, tradicions i costums locals
  
8. Activitats tendents a reivindicar l'aportació de les dones a la cultura i a la ciència.
  
9. Programes dirigits a fomentar la constitució d'equips de dones en els distints esports i l'organització de competicions femenines.
  
10. Els programes dirigits a fomentar els hàbits de vida saludable.
  
Actuació B.
  
Seran objecte d'aquesta subvenció, aquells programes de formació i atenció, dirigits a la inserció social de dones en risc d'exclusió.
  
Queden excloses de subvenció, els viatges d'esbargiment i/o màrqueting, dinars i semblants.
  
Les subvencions aniran destinades a finançar les despeses corrents derivats del desenvolupament de les activitats, sense que puguen entendre's subvencionables les despeses relatives al funcionament ordinari de les associacions, ni l'adquisició de material inventariable.
  
En cap cas l'import de la subvenció no podrà superar el cost total de l'activitat que desenvoluparà la beneficiària.
  
Quarta. Publicitat i difusió.
  
Serà obligació de les entitats beneficiàries de les ajudes regulades en aquesta ordre, fer conéixer de manera inequívoca que es tracta d'una acció subvencionada per la Direcció General de la Dona de la Conselleria de Benestar Social.
  
Incorporar en tot el material imprés, que es derive de les activitats objecte d'aquesta ordre, els logotips de la Generalitat Valenciana i del Pla d'Igualtat d'Oportunitats entre Hòmens i Dones.
  
Cinquena. Documentació que hauran d'aportar les entitats sol·licitants.
  
La sol·licitud de subvenció haurà de presentar-se firmada per la persona que detente la representació legal de l'entitat, d'acord amb el model establit en l'annex II, i acompanyada dels següents documents:
  
- Programa per al qual se sol·licita subvenció, segons la fitxa descriptiva establida en l'annex III.
  
- Memòria explicativa del Projecte, que permeta ampliar la informació reflectida en les fitxes descriptives, en la qual es faça constar:
  
\* L'àmbit territorial del projecte, característiques de la població a qui va dirigit i els objectius generals d'aquest.
  
\* La metodologia que s'utilitzarà en el seu desenvolupament.
  
\* Pressupost del programa, desglossat per conceptes, segons fitxa descriptiva.
  
\* Sistema d'avaluació sobre els objectius i resultats previstos en el programa.
  
- Fitxa de manteniment de tercers de l'entitat bancària en la qual es farà constar el número de compte i el seu titular, que haurà de coincidir amb l'associació sol·licitant de la subvenció. (annex IV)
  
- Certificat expedit per la persona que detente la secretaria de l'entitat que acredite:
  
\* Dades d'identificació del seu representant legal.
  
\* Acreditar que l'esmentat representant legal té capacitat suficient per a realitzar qualsevol classe de domiciliació bancària per compte d'aquesta, i fotocòpia del Document Nacional d'identitat de qui subscriu.
  
\* Compromís d'aportar al finançament del projecte la quantia especificada com a autofinançament de l'entitat sol·licitant.
  
- Fotocòpia del CIF de l'entitat sol·licitant.
  
- Fotocòpia de la inscripció en el registre d'entitats corresponent
  
- Documents o certificats que acrediten que l'entitat sol·licitant es troba al corrent en el compliment en les seues obligacions tributàries i amb la Seguretat Social segons el que disposa l'Ordre d'Economia i Hisenda de 30 de maig de 1996.
  
Si la sol·licitud no reunira els requisits i documents que s'assenyalen en aquesta base, es requerirà l'entitat perquè, en el termini de 10 dies esmene la falta o adjunte els documents preceptius, amb indicació que si no ho fera, se li tindrà per desistida de la seua petició, d'acord amb el que estableix l'article 71 de la Llei de Règim Jurídic de les Administracions Públiques.
  
Sisena - Termini i presentació de les sol·licituds.
  
La sol·licitud s'omplirà en el model que s'adjunta a aquesta ordre com a annex II.
  
El termini de presentació de les sol·licituds serà d'un mes des de la publicació d'aquesta ordre en el Diari Oficial de la Generalitat Valenciana.
  
Les sol·licituds podran ser presentades, preferentment, en la seu de les direccions territorials de la Conselleria de Benestar Social a València, Castelló i Alacant, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i Procediment Administratiu Comú.
  
Setena. Comissió Avaluadora.
  
Per a la selecció dels programes que cal subvencionar es constituirà una Comissió Avaluadora composta per:
  
- La cap de Servei de Gestió de Programes de la Direcció General de la Dona o persona en qui delegue.
  
- La cap de secció del Servei de Gestió de Programes de la Direcció General de la Dona o persona en qui delegue.
  
- La cap de secció de Coordinació Administrativa.
  
- Les coordinadores de la Direcció General de la Dona a les seus d'Alacant i Castelló
  
- Un/a tècnic/a de la Direcció Territorial de Benestar Social de València.
  
- Un/a tècnic/a de la Secretaria General de la Conselleria de Benestar Social.
  
Vuitena. Criteris de valoració.
  
La subvenció dels programes presentats per les entitats sol·licitants, tant de caràcter general com específic, estarà condicionada a l'aplicació dels criteris de valoració, exposats a continuació:
  
1. Tindran preferència d'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es refereix la base cinquena d'aquesta ordre.
  
2. Es valorarà la continuïtat dels programes i/o activitats objecte de subvenció.
  
3. Es valoraran els objectius que es pretenguen aconseguir amb el projecte per l'entitat sol·licitant i el nombre de beneficiàries previst en relació a l'àmbit territorial que preveja l'entitat sol·licitant i/o el programa. Aquests objectius, hauran de desenvolupar-se mitjançant programes que s'adeqüen a una o a diverses de les línies d'actuació definides en la base tercera.
  
4. Es valoraran especialment aquells projectes la metodologia dels quals implique la participació activa de la població destinatària en totes les seues fases: disseny, desenvolupament i avaluació.
  
5. Tindran major valoració aquells programes que incloguen indicadors i instruments que permeten mesurar el grau de compliment dels objectius.
  
6. D'acord amb aquest últim criteri, es valorarà el grau en què el programa per al qual se sol·licita subvenció estiga cofinançat per l'entitat sol·licitant i totes aquelles implicades en el desenvolupament de les actuacions. La valoració d'aquest cofinançament es tindrà en compte en termes relatius al cost del programa i serà major com major siga aquell percentatge.
  
Novena. Duració dels programes.
  
Les entitats sol·licitants hauran de comprometre's a realitzar les activitats que constitueixen l'objecte del programa finançat al llarg de l'exercici pressupostari de 2002.
  
Desena. Resolució de l'expedient.
  
La Comissió d'Avaluació, establida en la base setena d'aquesta ordre, elevarà proposta motivada de resolució a la directora general, atenent-hi als criteris de valoració de la base vuitena, qui resoldrà per delegació del conseller de Benestar Social segons que estableix la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria de Benestar Social (DOGV núm. 3.396, de 9/2/01).
  
La resolució de concessió de les ajudes indicarà expressament el programa o programes subvencionats amb indicació de la quantia.
  
Transcorregut el termini sense que haguera recaigut resolució expressa, s'entendrà desestimada la sol·licitud de concessió d'ajuda en els termes previstos en l'article 44 de la Llei 30/1992 de 26 de novembre de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
El termini de resolució de l'expedient serà de dos mesos comptadors des de l'endemà de la publicació en el Diari Oficial de la Generalitat Valenciana de la resolució per la qual es determinarà l'import màxim destinat a finançar les despeses derivades de la convocatòria, una vegada aprovats i publicats els pressupostos de la Generalitat Valenciana per a l'any 2002.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
La resolució es notificarà a les entitats sol·licitants segons el que disposen els articles 58 i 59 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú,
  
Onzena. Obligacions de les entitats beneficiàries:
  
- Realitzar l'activitat que fonamenta la concessió de la subvenció, abans del 30 de novembre de 2002.
  
- Acreditar davant de la Direcció General de la Dona la realització de l'activitat, així com el compliment dels requisits i les condicions que determinen la concessió de la subvenció.
  
- Sotmetre's al control financer que escau a la Intervenció General.
  
- Comunicar a la Direcció General de la Dona l'obtenció d'ajudes per a la mateixa finalitat, procedent de qualssevol administracions o ens públics.
  
- Presentar una memòria justificativa del programa realitzat, que expresse clarament l'avaluació dels resultats obtinguts respecte als objectius plantejats en l'esmentat programa.
  
- Comunicar a la Direcció General de la Dona, per a la seua autorització, en el cas que escaiga, qualsevol modificació que afecte el desenvolupament i l'execució del programa subvencionat.
  
- Complir totes les obligacions que es troben previstes per al règim de subvencions i ajudes públiques, que li siguen aplicables a aquesta ordre, d'acord amb el que disposa el el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i la resta de legislació concordant i d'aplicació.
  
Dotzena. Justificació i pagament de la subvenció
  
Llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions regulade en aquesta ordre s'efectuarà es determina en l'art.47 bis del text refós de la Llei d'Hisenda Pública aprovat pel Decret Legislatiu de 26 Juny de 1991:
  
a) Fins un 40% del seu import es lliurarà una vegada concedida.
  
b) La resta s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció
  
No obstant això, i respectant els límits establits en l'art.47 bis del TRLHPGV, la resolució de concessió d'ajudes concretarà els percentatges que caldrà aplicar en cada un dels lliuraments.
  
El compte justificatiu de la despesa total efectuada per l'associació, que contindrà:
  
- Memòria explicativa de la realització de les activitats subvencionades, amb avaluació dels resultats obtinguts, firmada per la persona que detente la presidència de l'associació.
  
- Certificat de la persona que detente la secretaria de l'associació amb el vistiplau de qui detente la Presidència, indicatiu de la quantia de les despeses ocasionades per cada concepte de l'activitat subvencionada.
  
- Documents acreditatius de les despeses efectivament realitzades per al compliment de l'activitat subvencionada. A la seua presentació es compulsaran les còpies i es tornaran els originals La factures presentades per a la justificació de les despeses realitzades hauran de complir els requisits formals exigits per a la seua expedició per l'article 3 el Reial Decret 2.402/1985, de 18 de desembre (BOE núm. 312, de 30/12/85).
  
Les justificacions a què fa referència l'apartat anterior, hauran de presentar-se, com a màxim, fins al 30 de novembre del 2002.Transcorregut el termini assenyalat per a la presentació de la documentació sense que aquesta s'haja realitzat, es deixarà sense efecte el dret a l'ajuda concedida, amb resolució prèvia degudament notificada a l'interessat basada en tal incompliment.
  
L'import de l'ajuda, en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats supere el cost de l'activitat que haurà de desenvolupar l'entitat beneficiària.
  
Tretzena. Minoració o deixament sense efectes de les ajudes concedides
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades, que en el seu conjunt superen el cost de l'activitat que haurà de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb el deixament sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense notificació de la resolució expressa suposarà la caducitat del procediment, però no la prescripció d'accions.
  
Les quantitats que s'hagen de reintegrar tindran la consideració d'ingressos de dret públic, a l'efecte del procediment aplicable per a la cobrança.